《清海楼霜夜闻笛》
明代·黎民衷

霜月满楼人独倚，商声寂历撩人耳。谁家玉笛来清夜，海思云情一时起。

忆昔曾登冀北台，萧飒天风海上来。胡沙万里黄云冷，边风四起鸿雁哀。

几度行人折杨柳，几处春声起落梅。庾信楼中曾作赋，郭隗台前空暮埃。

朅来归卧溪边石，萍踪回首云泥隔。卜居空愧杜陵人，草玄谁过杨雄宅。

千山飞雪岁将阑，万木含风气萧索。郢曲遥传寡和篇，相逢况是知音客。

此夜关山月正明，此时闻笛不胜情。砧杵千家捣寒素，玉宇无尘促漏声。

谁为此曲堪凄切，无乃气出与精列。调急能令山鬼愁，韵转忽惊山石裂。

徘徊曲几几相思，搔首乾坤感鬓丝。摇落九歌悲宋玉，凄凉三弄忆桓伊。

今古豪华多迫蹙，劝君且尽杯中醁。何时横笛溯天风，醉卧潇湘烟雨渌。

作者简介：广东从化人，字惟和，号云野。黎民表弟。嘉靖三十五年进士。历吏部郎中，出为广西参政。边民劫藩库，民衷与战，受伤卒。有《司封集》。